Det er urimeligt, at motorbåde må sejle i de beskyttede Natura 2000-områder, når vandscootere ikke må. Og nu vil Danmarks største forhandler af vandscootere, Steen Veje Pedersen, hjælpe sine kunder med at gå rettens vej, hvis de får en bøde for at sejle i de forbudte områder. Det skriver Jyllands-Posten. »På kanten af almindelig god forretningsskik«, mener miljøordfører.

ifølge Steen Veje Pedersen larmer og forurener vandscootere mindre end motorbåde. Alligevel er lovgivningen om brugen af vandscooterne mere restriktiv, og det er urimeligt, mener han. Egentlig har det været helt ulovligt overhovedet at sejle med vandscootere i de danske farvande, men i 2010 vandt Steen Veje Pedersen en sag ved Højesteret, der afgjorde, at det trods alt var for restriktivt. Alligevel mener han ikke, at den vandscooter-bekendtgørelse, der bliver anvendt nu, giver nok frihed til køberne af hans maskiner.

» Vi må ikke sejle med vandscootere hele vejen igennem Lillebælt, selvom de drøner rundt med speedbådene på kryds og tværs. Det giver ingen mening,« siger han til Jyllands-Posten.

Og skulle Steen Veje Pedersens kunder forvilde sig ud i forbudt farvand og få en bøde, så hjælper han dem gerne med at gå rettens vej,

De Radikales miljøordfører, Lone Loklindt (R), mener, at Steen Veje Pedersen er ude på dybt vand med sin erklæring om støtte til dem, der overtræder reglerne.

»Jeg synes, at det er en lille smule på kanten af almindelig god forretningsskik,« siger hun til Jyllands-Posten.

Enhedslistens miljøordfører, Per Clausen (Ø) tager kritikken et skridt videre.

»Han opfordrer jo reelt til civil ulydighed, og den slags synes jeg ærligt talt, at man skal forbeholde til sager, hvor menneskers rettigheder for alvor bliver krænket, og ikke som her, hvor man kæmper for retten til at svine og støje og ødelægge naturoplevelserne for andre mennesker,« siger han.

Begge miljøordfører er åbne overfor at se på mere ligestilling mellem motorbåde og vandscootere. Men ikke til vandscooternes fordel. Tvært imod vil de begge hellere se på at indskrænke motorbådenes råderum i de danske farvande, så de matcher restriktionerne for vandscootere.